**בקשה לאישור תובענה כתובענה ייצוגית נ' מיטב דש גמל ופנסיה בע"מ**

מיטב דש גמל ופנסיה בע"מ (להלן: "**החברה**") מתכבדת להודיע בזאת, כדלקמן:

1. ביום 10.7.2016 הוגשה לבית המשפט המחוזי בתל- אביב תובענה ובקשה לאישורה כתובענה ייצוגית על פי **חוק תובענות ייצוגיות, תשס"ו – 2006** (להלן: "**התובענה**"). התובענה הומצאה לחברה ביום 11.7.2016.
2. מבין טענות המבקשים, המוכחשות מכל וכל, העמיתים המשתייכים לקרן הפנסיה - מיטב דש קרן פנסיה מקיפה (לשעבר יובלים קרן פנסיה מקיפה לשכירים ועצמאיים), המנוהלת על ידי החברה, אשר הפקידו לקרן הפנסיה דמי גמולים ביתר (היינו מעבר לתקרה הקבועה בדין), לא מקבלים וגם לא יקבלו בעתיד כל קצבת פנסיה בגין אותם כספים שהופקדו ביתר והכל כאשר אותם דמי גמולים שהופקדו ביתר לא מושבים לאותם עמיתים, נותרים בידיה של החברה והיא אף גובה (וגבתה) בגינם דמי ניהול וכן נמנעת ממתן פרטים אודותיהם. עוד נטען, כי החברה התרשלה בכך שלא יידעה את עמיתיה בתקנון הקרן לפיו אין כל אפשרות חוקית להפקיד כספים בשיעור העולה על 17.5% מכפל השכר הממוצע במשק, ואף הודיעה למבקש כי "ההכנסה המבוטחת" כוללת את מלוא דמי הגמולים שנגבו וכן, נהגה החברה ברשלנות בכך שלא הסבירה באופן שוטף כי העמיתים לא יהיו זכאים לכל קצבה בגין אותם דמי גמולים שהופקדו ביתר (היינו מעבר לתקרה הקבועה בדין).
3. מיטב דש גמל בודקת את התובענה והטענות העולות במסגרתה ונערכת להגשת תגובתה.

בכבוד רב,

מיטב דש גמל ופנסיה בע"מ